ए सब सुनदे सुनदे पैह्ले ते अरुलमोली चर्जे कन्ने अक्खीं गुआलदी रेई पर पिच्छुआं ओदियें अक्खों च अत्थरूं इयां भरोची गे जियां गासै च बदल हुनै ब’रे क हुनै ब’रे। भरोचे दे गले कन्ने बोली-महाराज! में इन्नी भागवान कुत्थें आं? पैह्ले अपने पति गी रणचण्डी दे भेंट कीता तां बी ए पापी प्राण बचाइ रक्खे। हुन अपने लाडले पुत्रै गी देश नकाले दी सजा होई जाने परैन्त बी जियै करनी आं। की महाराज! में सुनेया ऐ जे चक्करवर्ती होर उरैयूर औने आले न। ए सच ऐ भला? जे उनें औना होऐ तां में उन्दे पैरें पेइयै बी ए भिखेया मंगी लैनी ऐ जे जित्थे मेरे विक्रम गी भेजेया ऐ उत्थै गै मिगी बी भेजी ओड़न।"